Diari Oficial de la Generalitat Valenciana


Sumari del DOGV 3895, del 12-12-2000 (2000/9952)

ORDRE de 29 de noviembre de 2000, de la Conselleria de Benestar Social, per la qual es regulen i es convoquen ajudes dirigides al sosteniment dels programes, serveis i centres d'atenció especialitzada a menors i prestacions econòmiques individualitzades d'acolliment familiar, per a l'any 2001.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3895

Data del DOGV
:   12-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/9952


Data del document
:   29-11-2000

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * protecció de la infància
    * suport econòmic
    * ajuda pública

ORDRE de 29 de noviembre de 2000, de la Conselleria de Benestar Social, per la qual es regulen i es convoquen ajudes dirigides al sosteniment dels programes, serveis i centres d'atenció especialitzada a menors i prestacions econòmiques individualitzades d'acolliment familiar, per a l'any 2001. [2000/X9952]
  
La Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en l'Àmbit de la Comunitat Valenciana i la Llei 7/1994, de 5 de desembre, de la Generalitat Valenciana, de la Infància, tracten de garantir en el sector de la infància el desenvolupament d'actuacions tendents a la protecció i promoció del benestar dels menors i de les menors.
  
Per la seua banda la Llei 1/1996, de 15 de gener, de Protecció Jurídica del Menor, de modificació parcial del codi Civil i de la Llei d'Enjudiciament Civil, encomana a les Administracions Públiques competents en matèria de protecció de menors, l'adopció de mesures preventives i protectores que garantisquen la seua assistència moral i material.
  
Així mateix, la Llei Reguladora de la Responsabilitat Penal dels Menors atribueix a les comunitats autònomes la competència en l'execució de mesures adoptades pels jutges de Menors.
  
Per a l'èxit d'aquests objectius, es fa convenient que, dins de l'àmbit local i pròxim al xiquet, a la xiqueta i a la seua família, i a través de professionals específics i especialitzats en l'àrea de la infància i joventut, es desenvolupen aquells programes i serveis que tinguen com a finalitat potenciar el ple desenvolupament de les seues capacitats físiques, psíquiques i socials, i d'afavorir, sempre prevalent el suprem interés d'aquests i d'aquestes, el seu no desarrelament del medi familiar i local, així com la seua autonomia i inserció personal, familiar, social i laboral, especialment en aquells casos en què els entorns sociofamiliar i comunitari tinguen un alt risc social.
  
Cada vegada es fa més evident la necessitat de programes i equips de contingut tècnic i professional especialitzat que arbitren alternatives a les situacions de desprotecció social, inadaptació de joves i conflictes familiars.
  
Per això, i a través d'aquesta ordre es realitza una convocatòria tendent a sufragar els programes i serveis d'atenció especialitzada a menors, d'acolliment familiar de menors, d'atenció a menors i joves amb mesures judicials al medi obert, així com el sosteniment de centres de dia i centres residencials que acullen menors garantint una assistència integral i educativa.
  
Per un altre costat, aquesta convocatòria regula també, les ajudes econòmiques individualitzades d'acolliment familiar, dirigides a persones o nuclis familiars als qui se'ls ha conferit la guarda d'un menor a través de la figura de l'acolliment familiar. Poden les corporacions locals actuar com a entitats col·laboradores de la conselleria de Benestar Social en la gestió d'aquestes prestacions, d'acord amb allò que s'ha disposat en l'article 47.4.a) del text refós de la Llei d'Hisenda Pública de la Generalitat Valenciana.
  
En virtut d'això i fent ús de les facultats que em confereix l'article 47.11 del text refós de la Llei d'Hisenda Pública de la Generalitat Valenciana i el Decret 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria Benestar Social,
  
ORDENE
  
Títol I
  
Ajudes i subvencions
  
Article 1. Objecte
  
És objecte d'aquesta ordre, regular i convocar ajudes dirigides al sosteniment dels programes, serveis, centres d'atenció especialitzada a menors i prestacions econòmiques que a continuació es relacionen, l'any 2001:
  
a) Programes i serveis d'atenció especialitzada a menors (capítol I).
  
b) Programes i serveis d'acolliment familiar (capítol II).
  
c) Programes i serveis d'atenció a menors i joves sota mesures judicials al medi obert (capítol III).
  
d) Centres d'atenció de menors (capítol IV).
  
e) Prestacions econòmiques individualitzades d'acolliment familiar (capítol V).
  
Capítol I
  
Programes i serveis d'atenció especialitzada a menors
  
Article 2. Àmbit
  
Es convoquen ajudes per al desenvolupament dels distints programes i serveis de caràcter especialitzat d'orientació, convivència, cooperació i inserció social de menors en situació de risc, desemparament o inadaptació social, que contribuïsquen mitjançant actuacions preventives, assistencials i rehabilitadores a l'atenció integral del menor i la menor, a evitar el seu desarrelament, a potenciar el ple desenvolupament de les seues capacitats físiques, psíquiques i socials, i a afavorir la seua autonomia i inserció personal, familiar, social i laboral.
  
Article 3. Objecte
  
Les ajudes destinades al desenvolupament d'aquests programes i serveis seran:
  
1. Ajudes per al pagament dels salaris i seguretat social dels professionals que, depenent directament de l'entitat sol·licitant, intervenen en els distints programes i serveis regulats en l'àmbit d'aquest capítol.
  
2. Ajudes per al sosteniment i desenvolupament de les accions que impliquen els programes i serveis regulats en el punt anterior.
  
Article 4. Sol·licitants
  
Podran sol·licitar les ajudes regulades en aquest capítol, les entitats privades sense ànim de lucre que estiguen inscrites en el Registre d'entitats, centres i serveis de la Conselleria de Benestar Social.
  
Article 5. Prioritats
  
Tindran caràcter prioritari per a la concessió de les ajudes regulades en aquest capítol, els següents programes i serveis:
  
a) Els programes i serveis en què existisca participació econòmica de l'entitat sol·licitant.
  
b) Els programes i serveis subvencionats en l'exercici anterior en què siga convenient la seua continuïtat per raons d'interés social.
  
c) Els programes i serveis que impulsen accions integrades d'atenció a menors en situació de risc i desemparament.
  
d) Els programes i serveis de suport i intervenció amb menors en situació de risc, menors en situació de guarda i/o tutela, menors i joves sota mesura judicial i joves que hagen eixit d'institucions de protecció i reeducació, que afavorisquen l'aprenentatge d'oficis i la seua capacitació amb la finalitat d'aconseguir la seua autonomia personal i la seua inserció social i laboral.
  
e) Els programes d'integració dirigits menors estrangers en situació de desemparament i inadaptació.
  
Capítol II
  
Programes i serveis d'acolliment familiar
  
Article 6. Àmbit
  
Es convoquen ajudes per al desenvolupament del programa o servei d'acolliment familiar, simple i permanent, de menors en situació de guarda i/o tutela, que contribuïsquen al no desarrelament del xiquet, la xiqueta o l'adolescent del seu medi familiar i local, i a la seua integració familiar.
  
Article 7. Objecte
  
Les ajudes destinades al desenvolupament d'aquests programes i serveis seran:
  
1. Ajudes per al pagament dels salaris i Seguretat Social dels professionals que, depenent directament de l'entitat sol·licitant, intervenen en el programa o servei d'acolliment familiar.
  
2. Ajudes per al sosteniment i desenvolupament de les accions de difusió del recurs d'acolliment familiar, captació de famílies, formació i selecció d'aquestes, i seguiment dels acolliments familiars simples i permanents degudament formalitzats.
  
Article 8. Sol·licitants
  
Podran sol·licitar les ajudes regulades en aquest capítol, les entitats locals, les entitats de dret públic amb personalitat jurídica pròpia dependents d'aquestes i sempre que hagen sigut creades per a intervenir en el camp de l'acció social i que no tinguen caràcter mercantil o industrial, i les entitats privades sense ànim de lucre d'acolliment familiar que estiguen inscrites en el Registre d'entitats, centres i serveis de la Conselleria de Benestar Social.
  
Article 9. Prioritats
  
Tindran caràcter prioritari per a la concessió de les ajudes regulades en aquest capítol, els programes i serveis subvencionats en l'exercici anterior en els quals siga convenient la seua continuïtat per raons d'interés social, així com els programes i serveis en què existisca participació econòmica de l'entitat sol·licitant.
  
Capítol III
  
Programes i serveis d'atenció a menors i joves
  
 sota mesures judicials al medi obert
  
Article 10. Àmbit
  
Es convoquen ajudes per al desenvolupament del programa o servei d'intervenció i reinserció social amb menors i joves subjectes a mesura judicial al medi obert, en els termes establits en la llei penal vigent reguladora de la responsabilitat penal dels menors.
  
Article 11. Objecte
  
Les ajudes destinades al desenvolupament d'aquests programes i serveis seran:
  
1. Ajudes per al pagament dels salaris i Seguretat Social dels professionals que, depenent directament de l'entitat sol·licitant, intervenen en l'execució de les mesures judicials de medi obert dictades pels jutjats de Menors.
  
2. Ajudes per al sosteniment i desenvolupament de les activitats necessàries i inherents per al compliment de les mesures judicials sobre menors infractors.
  
Article 12. Sol·licitants
  
Podran sol·licitar les ajudes regulades en aquest capítol, les entitats locals, les entitats de dret públic amb personalitat jurídica pròpia dependents d'aquestes i sempre que hagen sigut creades per a intervenir al camp de l'acció social i que no tinguen caràcter mercantil o industrial, i les entitats privades sense ànim de lucre que estiguen inscrites en el Registre d'entitats, centres i serveis de la Conselleria de Benestar Social.
  
Article 13. Prioritats
  
Tindran caràcter prioritari per a la concessió de les ajudes regulades en aquest capítol, els programes i serveis subvencionats en l'exercici anterior en els quals siga convenient la seua continuïtat per raons d'interés social així com els programes i serveis en què existisca participació econòmica de l'entitat sol·licitant.
  
Capítol IV
  
Centres d'atenció a menors
  
Article 14. Àmbit
  
Es convoquen ajudes per al sosteniment de centres de dia i de centres residencials d'atenció a menors que estiguen privats d'un ambient familiar idoni, que es troben en situació de risc, guarda i/o tutela, a fi de garantir-los una assistència integral i educativa.
  
Article 15. Objecte
  
Les ajudes destinades a centres d'atenció a menors seran:
  
1. Ajudes per al pagament dels salaris i Seguretat Social dels professionals que, depenent directament de l'entitat sol·licitant, realitzen funcions al centre.
  
2. Ajudes per a despeses generals de sosteniment del centre: despeses de funcionament i despeses del menor i de la menor.
  
Article 16. Sol·licitants
  
Podran sol·licitar les ajudes regulades en aquest capítol, els titulars o representants legals dels centres d'atenció a menors autoritzats d'acord amb el capítol II, del títol IV de la Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en a l'àmbit de la Comunitat Valenciana, i en el Decret 40/1990, de 26 de febrer, del Consell de la Generalitat Valenciana, sobre registre, autorització i acreditació dels Serveis Socials de la Comunitat Valenciana, i Ordre de desenvolupament de 9 d'abril de 1990, de la Conselleria de Treball i Seguretat Social, que continua en vigor en tot allò que no contradiga l'esmentada llei.
  
Article 17. Prioritats
  
Tindran caràcter prioritari per a la concessió de les ajudes regulades en aquest capítol, els centres subvencionats en l'exercici anterior i els centres en què existisca participació econòmica de l'entitat sol·licitant.
  
Capítol V
  
Prestacions econòmiques individualitzades
  
d'acolliment familiar
  
Article 18. Àmbit
  
1. Es convoquen ajudes econòmiques dirigides persones o nuclis familiars als qui se'ls ha conferit, amb caràcter previ, per resolució administrativa dels serveis territorials de la Conselleria de Benestar Social, o per resolució judicial, la guarda d'un menor, mitjançant un acolliment familiar simple o permanent.
  
2. Així mateix, s'equiparen a allò que s'ha disposat en els paràgrafs anteriors, els casos d'estades temporals de menors en família, en situació de guarda i/o tutela, en els quals mitjance autorització del centre i/o resolució administrativa dels serveis territorials de la Conselleria de Benestar Social.
  
Article 19. Col·laboració de les corporacions locals
  
1. Les corporacions locals actuaran com a entitats col·laboradores de la Conselleria de Benestar Social, en la gestió de les ajudes econòmiques individualitzades d'acolliment familiar simple i permanent, d'acord amb allò que s'ha disposat en l'article 47. 4. a) del text refós de la Llei d'Hisenda Pública de la Generalitat Valenciana.
  
2. Amb caràcter previ es transferiran a les corporacions locals, a sol·licitud prèvia d'aquestes a l'empara de aquesta convocatòria segons el model de sol·licitud recollit en l'annex I, els fons amb què hagen de sufragar als beneficiaris aquestes ajudes.
  
3. A aquest efecte, les corporacions locals estaran obligades a:
  
a) Entregar als beneficiaris els fons rebuts d'acord amb els criteris establits en aquesta convocatòria.
  
b) Verificar el compliment i l'efectivitat de les condicions o requisits determinants per al seu atorgament.
  
c) Justificar davant de la direcció territorial de Benestar Social corresponent, l'aplicació dels fons percebuts i, si és procedent, entregar la justificació presentada pels beneficiaris.
  
d) Sotmetre's a les actuacions de comprovació que respecte de la gestió dels esmentats fons realitze la direcció territorial de Benestar Social corresponent o la Direcció General de la Família, Menor i Adopcions, així com respecte a les actuacions de control financer que realitze la Intervenció de la Generalitat Valenciana i als procediments fiscalitzadors de la Sindicatura de Comptes.
  
Article 20. Objecte
  
Les ajudes destinades per aquest concepte atendran les següents despeses:
  
1r. Despeses de manutenció de caràcter periòdic, derivades de l'obligació de cuidar, alimentar i educar el menor o a la menor pel temps determinat que dure l'acolliment.
  
2n. Despeses extraordinàries de caràcter puntual, per a l'atenció de necessitats excepcionals derivades de la cura i atenció del menor o la menor durant el temps determinat que dure l'acolliment.
  
Article 21. Sol·licitants
  
1. Podran sol·licitar les ajudes regulades en aquest capítol, la persona o persones físiques que reben el menor o a la menor i que disposen prèviament de la corresponent resolució administrativa d'acolliment familiar simple o permanent, dictada per la direcció territorial de la Conselleria de Benestar Social, sense perjuí d'allò que s'ha disposat en l'apartat 2, de l'article 18, d'aquesta ordre.
  
2. Excepcionalment, les ajudes regulades en aquest capítol podran tramitar-se d'ofici, simultàniament a la formalització de l'acte administratiu d'acolliment familiar simple o permanent, sent-hi necessària la conformitat del destinatari o destinatària de l'ajuda.
  
Capítol VI
  
Import de les ajudes
  
Article 22. Criteris generals en la determinació de la quantia
  
Les quantia que s'assignarà a cada programa, servei o centre regulats en aquesta ordre atendrà als següents factors:
  
1. Amb caràcter general, s'observaran com a criteris d'adjudicació:
  
a) El nivell d'execució i l'avaluació de cada programa, servei o centre, en l'exercici de 2000.
  
b) El pressupost que la corporació local si és procedent, o l'entitat sense fi de lucre, dedica a cada programa, servei o centre subvencionat per la Conselleria de Benestar Social, amb relació al pressupost general d'aquella.
  
c) La col·laboració de l'entitat amb la Generalitat Valenciana en el camp de la promoció i inserció social, amb especial referència a aquells serveis socials especialitzats orientats a l'atenció de menors, que transcendisquen l'àmbit municipal.
  
d) Les necessitats objectives del municipi o comarca, originades per la seua problemàtica social. Es consideraran com a factors correctors l'índex de pobresa, la dispersió dels nuclis urbans i els factors geogràfics que dificulten les comunicacions.
  
e) El nivell assistencial que preste el recurs, a fi d'assegurar el desenvolupament d'una sèrie de prestacions que possibiliten un treball psicosocial amb els menors i les menors i amb el seu medi natural de desenvolupament: prestacions educatives, sanitàries, escolars, activitats ocupacionals, culturals i recreatives, suport social, assistència social i treball en família.
  
2. Referit a despeses de personal, s'hi observaran com a criteris d'adjudicació:
  
a) Les retribucions salarials del personal del programa, servei o centre, en situació regular de contractació, incloses les despeses de Seguretat Social en els seus diferents règims, atenent al règim a què estiga acollit aquest personal. Les esmentades retribucions estaran adequades a les taules salarials que en annexos s'estableixen.
  
b) Les despeses derivades del personal que realitza una prestació continuada de serveis professionals, encara que aquesta no cobrisca tot el període subvencionat. En aquest cas, i a l'efecte de la seua justificació, s'haurà d'acompanyar la minuta del professional (metge, psicòleg, diplomat tècnic en infermeria, etc.), la qual haurà de reunir els requisits que exigeix la legislació vigent en la matèria.
  
c) La subvenció que s'atorgue a l'entitat per aquest concepte de personal, no dependrà de la titulació de qui ocupa el lloc, sinó de la que és necessària per a ocupar aquest.
  
d) Respectant la legalitat vigent, es podrà proposar la concessió de quanties inferiors en aquest concepte, quan existisca causa degudament justificada.
  
e) Inicialment només s'atendrà el mateix nombre de personal subvencionat en l'exercici anterior.
  
f) Respecte a programes i serveis sol·licitats per entitats locals, s'hi subvencionarà com a màxim fins al 65% de les retribucions salarials que en annexos s'estableixen, estant la corporació local obligada a atendre la resta fins a completar el 100%.
  
3. Referit a despeses de sosteniment, s'hi observaran com a criteris generals d'adjudicació:
  
a) En els programes o serveis es podran subvencionar aquells que siguen necessaris per a la seua realització, tals com despeses de desplaçament, activitats de difusió, formació, seguiment, etc.
  
b) als centres es podran subvencionar aquells que siguen necessaris per al seu funcionament, distingint-hi entre despeses generals del centre i despeses del menor o la menor, atenent al nombre de places que es concerten i que es subvencionen, sense excedir del mòdul màxim corresponent a la seua tipologia per aquest concepte.
  
c) Els serveis de contractació a empreses externes, distintes de l'entitat subvencionada (cuina, neteja, bugaderia i altres), així com els treballs realitzats per tercers, es podran computar com a despeses de sosteniment, encara que es realitzen en el mateix local de l'entitat objecte de la subvenció.
  
d) El personal voluntari que presta els seus serveis a canvi d'una gratificació, i així conste en la sol·licitud, i només per a programes i serveis, podrà ser computat com a despesa afegida de suport al sosteniment d'aquests i haurà de presentar, en aquest cas, els rebuts justificatius de la despesa, en els quals faran constar el nom i cognoms del col·laborador, el DNI, la seua firma i el nom de l'entitat i centre, si és procedent.
  
e) Respecte a programes i serveis d'acolliment familiar que sol·liciten entitats locals, se subvencionarà com a màxim fins al 75% de les despeses de sosteniment, estant la corporació local obligada a atendre la resta fins a completar el 100%.
  
Article 23. Imports per a programes i serveis
  
1. Per al càlcul de l'import corresponent a cada programa i servei, es tindran en compte les despeses de personal i les despeses generals de funcionament i de desenvolupament d'activitats del programa o servei.
  
2. Respecte a les despeses de personal, s'atendran a les taules retributives del personal establides en l'annex III.
  
En els programes i serveis d'atenció a menors i joves amb mesures judicials al medi obert, la ràtio de personal serà d'un tècnic, titulat mitjà o diplomat, fins a 15 menors i joves que atenga l'equip que execute les mesures.
  
3. Respecte a les despeses generals de funcionament i de desenvolupament d'activitats del programa o servei, es tindran en compte segons cada un d'ells, els següents conceptes:
  
a) En els programes i serveis d'atenció especialitzada a menors, s'atendran aquells imprescindibles per a la seua realització, en especial els derivats del funcionament del servei: despeses de sosteniment del local, arrendaments, telèfon, desplaçaments (25 PTA/quilòmetre), treballs realitzats per tercers, etc.
  
b) En els programes i serveis d'acolliment familiar, s'atendran els conceptes de difusió del recurs, captació de famílies, formació de famílies i seguiment dels acolliments familiars simples i permanents formalitzats. Així com els derivats del funcionament del servei: despeses de sosteniment del local, arrendaments, telèfon, desplaçaments (25 PTA/quilòmetre), treballs realitzats per tercers, etc. Aquests últims, els derivats del funcionament del servei, només, excepte acreditació de la necessitat degudament justificada, en els supòsits de sol·licituds d'entitats privades i d'entitats locals que actuen en un àmbit territorial superior al municipal.
  
c) En els programes i serveis d'atenció a menors i joves amb mesures judicials al medi obert s'atendran aquelles despeses derivades d'activitats annexes per al compliment de les mesures, especialment la mesura de treball en benefici de la comunitat, sempre que no es tracte de recursos comunitaris o especialitzats ja subvencionats per altres conceptes o per organismes públics i privats. Així com els derivats del funcionament del servei: despeses de sosteniment del local, arrendaments, telèfon, desplaçaments (25 PTA/quilòmetre), treballs realitzats per tercers, etc. Aquests últims, els derivats del sosteniment del servei, només, excepte acreditació de la necessitat degudament justificada, en els supòsits de sol·licituds d'entitats privades i entitats locals que actuen en un àmbit territorial superior al municipal.
  
Article 24. Imports i mòduls econòmics per a centres
  
1. Per al càlcul de l'import corresponent a cada centre es tindran en compte les despeses de personal i les despeses generals del centre:
  
a) Quant a les despeses de personal, s'atendran a les taules retributives de personal establides en l'annex IV, d'acord amb la plantilla i personal efectiu del centre segons el seu temps de dedicació, retribució real i règim de Seguretat Social, i sempre dins dels límits mínim i màxim que s'exigeixen en l'annex V per a cada tipus de centre d'acord amb el nombre de places.
  
Si és procedent, es podrà valorar un percentatge sobre les despeses de personal en concepte d'altres despeses.
  
b) Quant a les despeses generals del centre, s'estableixen en l'annex VI, uns mòduls segons el nombre de places, que recull les despeses de funcionament de l'establiment i d'atenció al menor. Així com un mòdul per a menors amb necessitats especials.
  
A aquests efectes es considera menor amb necessitat especial, aquell o aquella amb discapacitat psíquica, discapacitat física, i/o discapacitat sensorial.
  
2. L'import total de la subvenció serà reduït a un mòdul de cost menor/dia/plaça, a partir del resultat de la suma de les següents quantitats:
  
1) Totalitat de les despeses de personal, obtinguts segons el punt 1. a) d'aquest article.
  
2) Producte obtingut de la multiplicació del mòdul de despeses generals pel nombre de menors atesos i pel nombre de dies a l'any de funcionament del centre.
  
Article 25. Condicions d'abonament de les places no ocupades en centres
  
Es garanteix a les entitats titulars dels centres d'atenció a menors, el dret al cobrament per a les places no ocupades d'aquelles subvencionades per aquesta administració, del 100% del mòdul econòmic que es fixe en la resolució d'atorgament de la subvenció. No obstant això, aquest dret serà només del 85% quan es complisquen, simultàniament, les següents condicions:
  
a) Que la plaça es trobe desocupada per un període d'almenys 10 dies consecutius.
  
b) Que existisquen, almenys, altres dues places desocupades en aquest mateix període.
  
Article 26. Criteris específics per a prestacions econòmiques d'acolliment familiar
  
1. Les despeses de manutenció de caràcter periòdic derivats d'acolliments familiars simples i permanents, així com de les estades temporals de menors en família, seran abonats a través de les direccions territorials de la Conselleria de Benestar Social, segons els mòduls establits en l'annex VII de aquesta ordre, d'acord amb les següents regles:
  
a) L'import de la concessió de les ajudes per acolliment familiar simple o permanent amb família extensa o família afí, atendrà les necessitats reals de la família, no adjudicant-hi major quantitat que l'estrictament necessària i evitant-hi recórrer sistemàticament al màxim del mòdul permés.
  
L'import de la concessió d'aquestes ajudes observarà els ingressos anuals de la unitat familiar i el nombre dels seus membres, i degudament correlacionats segons l'annex VIII, en resultarà un determinat percentatge que s'aplicarà al mòdul.
  
A l'efecte d'aquestes ajudes es considera membres de la unitat familiar aquells que conviuen al domicili familiar. Atés ingressos de la unitat familiar la totalitat dels ingressos, referits a imports bruts, procedents de tots i de cada un dels membres de la unitat familiar. Es comptabilitzaran tots els ingressos provinents de sous, rendes, propietats, interessos bancaris, incloses les pensions o ajudes de qualsevol dels seus membres, corresponents a institucions públiques.
  
S'entén a aquest efecte, per família afí, aquella que sense estar unida per vincles familiars de consanguinitat o d'afinitat, té una relació d'amistat, veïnat o vinculació especial amb el menor o la menor acollit o amb la seua família d'origen.
  
b) L'import de la concessió de l'acolliment familiar simple o permanent amb família educadora, podrà percebre's de manera íntegra, atenent a l'edat del menor o la menor, a les seues característiques i necessitats, i al temps de dedicació i presència de l'acollidor o acollidors.
  
c) Així mateix, l'import de la concessió en els casos d'estades temporals de menors en família, podrà percebre's íntegrament.
  
2. En concepte de despeses extraordinàries de caràcter puntual, per a l'atenció de necessitats excepcionals derivades de la cura i atenció del menor o de la menor durant el temps determinat que dure l'acolliment familiar amb família educadora, les direccions territorials de la Conselleria de Benestar Social, podran abonar, excepcionalment, dues vegades a l'any i per una quantia màxima de fins a 35.000 PTA, equivalent a 210'35 euros cada una d'elles, l'atenció d'aquesta necessitat, sempre que estiga documentalment acreditada mitjançant pressupost.
  
A aquests efectes es considera necessitats excepcionals aquelles derivades de tractaments mèdics, pròtesi, i aquelles imprescindibles per a l'adquisició d'útils bàsics per al desenvolupament de la vida ordinària que faciliten l'autonomia i accessibilitat del menor o de la menor amb necessitat especial.
  
3. Als efectes d'aquestes ajudes es considera menor amb necessitat especial, aquell o aquella amb discapacitat psíquica (trastorns generalitzats del desenvolupament: autisme i psicosi ?), discapacitat física (amb greus limitacions en la mobilitat, alteracions del sistema immunològic ?) i/o discapacitat sensorial (amaurosi, cofosi ?).
  
Títol II
  
Procediment
  
Capítol I
  
Iniciació del procediment
  
Article 27. Iniciació
  
El procediment s'iniciarà per sol·licitud de l'entitat o persona interessada i s'ajustarà a allò que s'ha establit en aquesta ordre i, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 28. Sol·licitud
  
1. Les sol·licituds d'ajudes de aquesta convocatòria es presentaran en els següents models:
  
a) En el supòsit de sol·licituds per a programes i serveis d'atenció especialitzada a menors, programes i serveis d'acolliment familiar, programes i serveis d'atenció a menors i joves amb mesures judicials al medi obert i centres d'atenció a menors, es presentarà sol·licitud segons model que figura en annex I, degudament formalitzada i subscrita per qui detente la representació de l'entitat titular del recurs objecte de l'ajuda.
  
Haurà de presentar-se una sol·licitud distinta per cada un dels distints programes, serveis i centres d'una mateixa titularitat.
  
b) En el supòsit de sol·licituds de prestacions econòmiques individualitzades d'acolliment familiar, es presentarà sol·licitud segons model que figura en l'annex II, tant per a despeses de manutenció de caràcter periòdic com per a despeses extraordinàries, degudament formalitzada i subscrita per l'acollidor o l'acollidora. En el cas de nuclis familiars, bastarà que ho sol·licite un dels dos acollidors que conformen aquesta unitat familiar.
  
c) En el supòsit de les corporacions locals que actuen com a entitats col·laboradores de la Conselleria de Benestar Social, en la gestió de les prestacions econòmiques individualitzades d'acolliment familiar, es presentarà sol·licitud segons el model que figura en l'annex I.
  
Aquesta petició es formalitzarà en sol·licitud independent i no podrà realitzar-se conjuntament i en el mateix document de sol·licitud, en què l'entitat local haja instat el programa o servei d'acolliment familiar d'acord amb allò que s'ha previst en l'apartat 1 a) d'aquest article.
  
2. Els models de sol·licitud es trobaran a disposició dels sol·licitants a les direccions territorials de la Conselleria de Benestar Social i a les Oficines PROP de la Generalitat Valenciana.
  
Article 29. Documentació que han de presentar els interessats
  
1. Junt amb la sol·licitud, degudament conformada, una per cada programa, servei i centre, i prestació econòmica individualitzada, s'hi adjuntarà la següent documentació:
  
1.1 En el supòsit de sol·licituds per a programes i serveis d'atenció especialitzada a menors, programes i serveis d'acolliment familiar, programes i serveis d'atenció a menors i joves amb mesures judicials al medi obert i centres d'atenció a menors:
  
a) Memòria de l'exercici anterior, de cada programa, servei o centre per al qual se sol·licita subvenció, si aquests s'hagueren desenvolupat, amb expressió del nombre de menors atesos, i si és procedent famílies, així com el tipus de mesures en el supòsit de programes i serveis d'atenció a menors amb mesures judicials al medi obert.
  
b) Metodologia i/o el programa d'actuació, objectius, nombre de menors i/o famílies a atendre, sistema d'avaluació previst i recursos disponibles, de cada programa, servei o centre per al qual se sol·licita subvenció, per a l'exercici sol·licitat.
  
c) En relació amb la plantilla de personal que prestarà els seus serveis en la gestió de cada programa, servei o centre per al qual se sol·licita subvenció, titulació d'aquesta, el document que acredite la relació contractual amb l'entitat sol·licitant de la subvenció, i temps de dedicació. S'hi indicarà, si és procedent, el programa, servei o centre amb què es comparteix el/la treballador/a per al/la qual se sol·licita subvenció.
  
Quan la sol·licitud es realitze per a la subvenció de centres, haurà d'existir, així mateix, la documentació acreditativa de tenir contractada la plantilla en data 1 de gener de l'any 2001, o el compromís escrit de contractar, des de la data en què se sol·licita l'inici de la subvenció, la plantilla específica que escaiga.
  
d) La ?fitxa de manteniment de tercers?, segons model que serà facilitat per les direccions territorials de la Conselleria de Benestar Social (annex XIII), i que servirà per a acreditar la titularitat del compte bancari a través del qual el beneficiari desitja percebre la subvenció.
  
1.2 En el supòsit de sol·licituds de prestacions econòmiques individualitzades d'acolliment familiar:
  
a) Còpia compulsada o confrontada per l'administració, del DNI o NIF del sol·licitant o dels sol·licitants.
  
b) Còpia compulsada o confrontada per l'administració, de la cartilla de la Seguretat Social.
  
c) Còpia compulsada o confrontada per l'administració, de la declaració de l'Impost de la Renda sobre les Persones Físiques dels sol·licitants de la prestació, corresponent a l'últim exercici econòmic declarat, o certificat negatiu, si és procedent.
  
d) Còpia compulsada de la resolució administrativa en què s'acorda l'acolliment familiar.
  
e) Si no es presentara aquesta declaració, certificat d'havers bruts del mateix període i declaració jurada de béns.
  
f) La ?fitxa de manteniment de tercers?, segons model que serà facilitat per les direccions territorials de la Conselleria de Benestar Social (annex XIII), i que servirà per a acreditar la titularitat del compte bancari a través del qual el beneficiari desitja percebre l'ajuda.
  
1.3 En el supòsit de sol·licituds d'entitats locals que actuen com a entitats col·laboradores en la gestió de les prestacions econòmiques individualitzades d'acolliment familiar, haurà d'adjuntar-se a la sol·licitud la relació de menors atesos en l'exercici 2000, a través de la figura d'acolliment familiar, així com expressió de la família acollidora, extensa o educadora, i dels imports i de la periodicitat de les ajudes econòmiques concedides per aquest concepte.
  
2. Tots els documents presentats hauran de ser originals, còpies legalitzades per notari, confrontades o compulsades.
  
Article 30. Lloc de presentació
  
1. Les sol·licituds d'ajuda per a programes i serveis d'atenció especialitzada a menors, programes i serveis d'acolliment familiar, programes i serveis d'atenció a menors i joves amb mesures judicials al medi obert i centres d'atenció a menors, es presentaran junt amb la documentació requerida, en el registre de la direcció territorial de la Conselleria de Benestar Social de la província en què es desenvolupe el programa, s'implante el servei o radique el centre per al qual se sol·licita la subvenció; o bé on tinga la seua seu l'entitat, per a aquells programes o serveis d'àmbit superior al provincial.
  
2. Les sol·licituds que presenten les corporacions locals que actuen com a entitats col·laboradores de la Conselleria de Benestar Social, en la gestió de les prestacions econòmiques individualitzades d'acolliment familiar, es presentaran junt amb la documentació requerida, en el registre de la direcció territorial de la Conselleria de Benestar Social de la província corresponent.
  
3. Les sol·licituds de prestacions econòmiques individualitzades d'acolliment familiar que regula aquesta ordre, es presentaran junt amb la documentació requerida, en el Registre de la corporació local on residisca el menor o la menor o, si és procedent, en el registre de la direcció territorial de la Conselleria de Benestar Social de la província de residència d'aquest o d'aquesta.
  
4. Tot això sense perjuí de què disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 31. Terminis de presentació
  
El termini de presentació de sol·licituds serà el següent:
  
a) Per a les sol·licituds d'ajuda per a programes i serveis d'atenció especialitzada a menors, programes i serveis d'acolliment familiar, programes i serveis d'atenció a menors i joves amb mesures judicials al medi obert i centres d'atenció a menors, un mes comptador des de l'endemà de la publicació de l'ordre en el Diari Oficial de la Generalitat Valenciana.
  
b) Per a les sol·licituds que presenten les corporacions locals que actuen com a entitats col·laboradores de la Conselleria de Benestar Social, en la gestió de les prestacions econòmiques individualitzades d'acolliment familiar, un mes comptador des de l'endemà de la publicació de l'ordre en el Diari Oficial de la Generalitat Valenciana.
  
c) Per a les sol·licituds de prestacions econòmiques individualitzades d'acolliment familiar, des de l'endemà a la publicació de l'ordre en el Diari Oficial de la Generalitat Valenciana fins al 31 d'octubre de l'any 2001, inclusivament.
  
No obstant això amb caràcter extraordinari i per a les prestacions econòmiques individualitzades d'acolliment familiar que regula aquesta ordre, podran admetre's i tramitar-se aquelles sol·licituds presentades amb posterioritat a aquesta última data i amb anterioritat al 31 de desembre de 2001, sempre que s'acredite documentalment l'aparició de la necessitat fora del termini normal de presentació de sol·licituds.
  
Article 32. Esmena de la sol·licitud
  
1. Rebudes les sol·licituds, i incoat l'expedient, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut dels quals s'ha de pronunciar la resolució.
  
2. Quan la sol·licitud no reunisca els requisits exigits, o no adjunte la documentació que d'acord amb aquesta ordre resulte exigible, es notificarà a l'entitat o persona interessada la causa que impedeix la continuació del procediment, i se li requerirà perquè d'acord amb l'article 71.1. de la Llei 30/1992, de 26 de novembre, en el termini de 10 dies, esmene la falta o adjunte els documents preceptius, amb indicació que, si així no ho fera, se li tindrà per desistit de la seua petició, amb resolució prèvia que haurà de ser dictada en els termes previstos en l'article 42 de la precitada Llei.
  
Capítol II
  
Ordenació i instrucció del procediment
  
Article 33. Ordenació i instrucció
  
En les fases d'ordenació i instrucció del procediment, i a la vista de la documentació existent en l'expedient i de les obligacions que s'adquirisquen per la concessió de l'ajuda, es podran demanar informes dels organismes i entitats que s'estime oportú i efectuar les comprovacions necessàries sobre l'exactitud de tot això.
  
Article 34. Estudi de l'expedient
  
Complet l'expedient, aquest serà estudiat per la direcció territorial de la Conselleria de Benestar Social, que procedirà a elaborar les plantilles tècniques d'estudi que seran firmades pel/la director/a territorial de la Conselleria de Benestar Social, segons el model elaborat mitjançant instrucció interna de la Direcció General de la Família, Menor i Adopcions, les quals es remetran amb l'expedient complet a la Direcció General de la Família, Menor i Adopcions, a excepció de les sol·licituds de prestacions econòmiques individualitzades d'acolliment familiar.
  
Capítol III
  
Finalització del procediment
  
Article 35. Proposta i resolució
  
1. Rebudes les plantilles tècniques d'estudi, la Comissió de Valoració composta per la cap d'Àrea de Família, Menor i Adopcions, que actuarà com a presidenta, i els caps de servei de la Direcció General de la Família, Menor i Adopcions, un dels quals actuarà com a secretari, s'elaborarà la proposta de resolució que s'elevarà el director general, perquè aquest resolga com estime procedent.
  
A l'esmentada Comissió es podrà convocar els tècnics que s'estimen convenients.
  
2. La resolució de les sol·licituds d'ajudes de programes i serveis d'atenció especialitzada a menors, programes i serveis d'acolliment familiar, programes i serveis d'atenció a menors i joves amb mesures judicials al medi obert, centres d'atenció de menors, sol·licitades a l'empara d'allò que s'ha previst en aquesta ordre, es delega en el director general de la Família, Menor i Adopcions.
  
3. La resolució de les sol·licituds d'entitats locals que actuen com a entitats col·laboradores en la gestió de les prestacions econòmiques individualitzades d'acolliment familiar, sol·licitades a l'empara d'allò que s'ha previst en aquesta ordre, es delega en el director general de la Família, Menor i Adopcions.
  
4. La resolució de les sol·licituds de prestacions econòmiques individualitzades d'acolliment familiar, regulades en aquesta ordre, serà acordada per la corporació local que actuarà com a entitat col·laboradora de la Conselleria de Benestar Social.
  
No obstant això, en els casos en què l'entitat local no actue com a entitat col·laboradora, la competència per a la resolució de les sol·licituds de prestacions econòmiques individualitzades d'acolliment familiar, es delega en els/les directors/es territorials de la conselleria de Benestar Social.
  
5. El termini màxim per a resoldre les sol·licituds i notificar les resolucions dictades sobre les ajudes regulades en aquesta ordre serà:
  
a) Per als programes i serveis d'atenció especialitzada a menors, d'acolliment familiar, d'atenció a menors i joves amb mesures judicials de medi obert o per a centres d'atenció a menors, serà de dos mesos a partir de la data en què es dicte la resolució de la Conselleria de Benestar Social per la qual es done publicitat als crèdits que finançaran les subvencions regulades en aquesta ordre.
  
b) Per a les sol·licituds que presenten les corporacions locals que actuen com a entitats col·laboradores de la Conselleria de Benestar Social, en la gestió de les prestacions econòmiques individualitzades d'acolliment familiar, serà de dos mesos a partir de la data en què es dicte la resolució de la Conselleria de Benestar Social per la qual es done publicitat als crèdits que finançaran les subvencions regulades en aquesta ordre.
  
c) Per a les prestacions econòmiques individualitzades d'acolliment familiar, serà de dos mesos comptadors des que la sol·licitud tinga entrada en qualsevol dels registres de la Conselleria de Benestar Social. No obstant això, si s'hagueren presentat sol·licituds d'ajudes amb anterioritat a la publicació dels crèdits per al finançament d'aquest tipus d'ajudes, el termini de resolució d'aquestes concretes sol·licituds es computarà des de la data en què es dicte la resolució de la Conselleria de Benestar Social per la qual es done publicitat a tals crèdits.
  
En aquells supòsits en què no es notifique resolució expressa en el termini assenyalat, haurà d'entendre's desestimada la sol·licitud.
  
6. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desenvolupar les persones o entitats beneficiàries.
  
Article 36. Recursos
  
1. Les resolucions dictades pel director general de la Família, Menor i Adopcions, en adoptar-se per delegació, indicaran expressament aquesta circumstància i es consideraran dictades per l'òrgan delegant esgotaran la via administrativa i podrà interposar-se potestativament recurs de reposició o bé acudir directament a l'ordre jurisdiccional contenciós administratiu en la forma, termini i condicions que determina la llei reguladora d'aquesta jurisdicció. Tot això sense perjuí que puga efectuar-se, en el termini de dos mesos, el requeriment previ regulat en l'article 44 de la Llei 29/1998, de 13 de juliol.
  
2. Les resolucions dictades pel/la director/a Territorial de la Conselleria de Benestar Social, en adoptar-se per delegació, indicaran expressament aquesta circumstància i es consideraran dictades per l'òrgan delegant i esgotaran la via administrativa i podran interposar-se contra elles, potestativament, recurs de reposició o bé acudir directament a l'ordre jurisdiccional contenciós administratiu en la forma, el termini i les condicions que determina la llei reguladora d'aquesta jurisdicció.
  
Títol III
  
Del pagament i de la justificació de les subvencions
  
Article 37. Obligacions
  
1. Les entitats i persones que obtinguen alguna ajuda a l'empara de aquesta ordre, hauran de complir les següents obligacions:
  
a) La submissió a les actuacions de control financer que escauen a la Intervenció General en relació amb la subvenció i ajudes concedides.
  
b) Comunicar fefaentment, a l'òrgan que concedeix la subvenció, la sol·licitud i la concessió de qualsevol ajuda, amb la mateixa finalitat, per part d'altres organismes públics. L'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
c) No alterar la finalitat de les subvencions i complir les obligacions que estableix la legislació vigent per als perceptors de fons públics.
  
d) No minorar ni anul·lar la consignació que hagueren previst inicialment en el seu pressupost, per a aquest fi.
  
e) En el cas d'ajudes a centres, respectant el caràcter propi de l'entitat i la tipologia pròpia del centre, les vacants que es produïsquen en les places subvencionades han de ser ocupades obligatòriament per aquells beneficiaris i aquelles beneficiàries que siguen derivats per la direcció territorial corresponent, de la Conselleria de Benestar Social, amb resolució prèvia administrativa dictada a aquest efecte.
  
f) Facilitar la inspecció, el control i el seguiment de la Conselleria de Benestar Social i en particular de la Direcció General de la Família, Menor i Adopcions o de les seues unitats administratives dependents, a fi de conéixer qualsevol aspecte de l'activitat objecte de la subvenció, especialment, i a requeriment d'aquests, tota la informació econòmica, fiscal, laboral, tècnica i de qualsevol tipus, que els siga sol·licitada i que tinga per objecte justificar el compliment dels requisits i les condicions necessaris per a la concessió de la subvenció, la realització de les activitats o adopció del comportament que justifica el lliurament d'aquesta o bé la correcta aplicació de la suma lliurada a la finalitat prevista, sense perjuí de la confidencialitat exigible.
  
g) Col·laborar amb la Generalitat Valenciana, en l'àmbit del programa, servei o centre subvencionat, en polítiques integrals, amb la finalitat d'afavorir la seua coordinació i integració.
  
h) Atendre els pagaments de les obligacions que es contrauen.
  
i) Formalitzar adequadament els documents de seguiment tècnic i financer regulats en aquesta ordre, o en la resolució que done publicitat als crèdits pressupostaris per a la subvenció dels distints programes, serveis i centres regulats en aquesta ordre.
  
j) Justificar les ajudes concedides en el termini màxim establit en aquesta ordre o les normes que hi siguen d'aplicació.
  
k) Presentar a la direcció territorial de Benestar Social corresponent, abans del 31 de gener de l'exercici 2002, una memòria de desenvolupament del programa, servei o centre subvencionat. Tot això sense perjuí de la presentació dels informes de situació que, en qualsevol moment, puga requerir la direcció territorial de Benestar Social corresponent o la Direcció General de la Família, Menor i Adopcions.
  
2. L'incompliment d'alguna d'aquestes obligacions podrà donar lloc al deixament sense efecte o a la minoració de la resolució de concessió de l'ajuda i, si és procedent, al reintegrament, total o parcial, de les quantitats percebudes i a l'exigència de l'interés de demora des del moment del pagament de la subvenció.
  
Article 38. Sistema de pagaments de les ajudes i subvencions
  
1. El règim de lliurament de transferències corrents o de capital s'ajustarà als següents terminis i percentatges:
  
a) A les transferències corrents per al pagament de les ajudes i subvencions per a programes, serveis i centres, llevat que la llei anual de pressupostos fixe per al 2001 un règim excepcional de lliuraments, s'hi aplicarà al règim general establit en l'article 47 bis del text refós de la Llei d'Hisenda Pública, amb els següents percentatges màxims:
  
- fins un 40% de l'import de la subvenvió podrà lliurar-se immediatament una vegada concedida.
  
- fins un 20% serà abonat després de l'aportació i la comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció, i
  
- la resta serà abonada una vegada siga justificat pel beneficiari el compliment del que ha estat convingut.
  
b) Quan les corporacions locals actuen com a entitats col·laboradores de la Conselleria de Benestar Social, en la gestió de les prestacions econòmiques individualitzades, podran avançar-se d'aquestes el 100% de la quantia global concedida en aquest concepte.
  
c) En el cas de prestacions econòmiques individualitzades d'acolliment familiar, el pagament a les famílies, quan aquest siga efectuat per la direcció territorial de Benestar Social, s'efectuarà a mes vençut contra presentació de la documentació justificativa que acredite el dret del beneficiari a la percepció de l'ajuda. Aquesta documentació consistirà en un informe tècnic del departament corresponent de la direcció territorial de Benestar Social.
  
2. No obstant això, la resolució per la qual es publiquen les quanties màximes de les ajudes regulades en aquesta ordre, especificarà el règim definitiu de lliurament, el qual serà recollit en les resolucions de concessió d'ajudes.
  
Article 39. Garanties
  
1. Quan es produïsquen bestretes de pagament, el beneficiari de la subvenció quedarà obligat a garantir-ne l'import.
  
A aquest efecte, s'entendrà per bestretes de pagament, les quantitats que siguen lliurades a favor del beneficiari amb anterioritat que aquest justifique la despesa corresponent.
  
2. Queden exceptuades d'aquesta obligació les corporacions locals, així com les entitats sense ànim de lucre i les persones físiques i les famílies en què concórreguen les circumstàncies previstes en l'article 47 bis, apartat 3, lletra a, del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana.
  
3. La citada garantia podrà constituir-se en forma d'aval bancari, de garantia real immobiliària o de pòlissa d'assegurament subscrita amb qualsevol entitat degudament reconeguda. En el cas d'aval bancari, aquest haurà de constituir-se amb caràcter solidari amb renúncia expressa al benefici d'excussió previst en l'article 1.830 del codi Civil.
  
Per a la constitució i tramitació de les garanties, se seguirà allò que s'ha disposat en el Reial Decret Legislatiu 2/2000, de 16 de juny, pel qual s'aprova el text refós de la Llei de Contractes de les Administracions Públiques, en el Reial Decret 390/1996, d'1 de març, i en l'Ordre de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances.
  
Qualsevol que siga la forma elegida per a formalitzar la garantia, aquesta haurà de depositar-se en els serveis territorials de la Conselleria d'Economia, Hisenda i Ocupació de la província corresponent, els quals faran entrega al beneficiari de la carta de pagament acreditativa del depòsit, que haurà de ser presentada per aquest a la direcció territorial de la Conselleria de Benestar Social, com a requisit previ i inexcusable per al pagament.
  
Article 40. Sistema de justificació de les ajudes i subvencions
  
1. El sistema de justificació de les ajudes i subvencions es realitzarà segons el procediment establit en aquest article:
  
a) En cas d'ajudes per a programes i serveis regulats en aquesta ordre, concedides a les entitats locals, la justificació de la despesa consistirà en la presentació, davant de la direcció territorial de Benestar Social corresponent, d'un certificat d'obligació contreta o reconeguda, o de pagament realitzat, segons model recollit en l'annex IX de aquesta ordre.
  
Sense perjuí d'això, podran sol·licitar els serveis territorials de la Conselleria de Benestar Social i la Direcció General de la Família, Menor i Adopcions, les relacions mensuals de beneficiaris atesos (menors i, si és procedent, famílies), la modalitat d'acolliment familiar, així com documents i factures de la quantia de la despesa efectuada.
  
Les despeses que cal justificar en aquestes subvencions seran, com a mínim, igual al cost total estimat del programa o servei objecte de la subvenció, no podent ser compensades quantitats justificades corresponents a altres programes o serveis que desenvolupe la mateixa entitat.
  
b) En cas d'ajudes per a programes i serveis regulats en aquesta ordre, concedides a les entitats privades, la justificació de la despesa consistirà en la presentació davant de la direcció territorial de Benestar Social corresponent de la següent documentació necessària per a acreditar la despesa realitzada en funció dels conceptes subvencionats:
  
1) Documents acreditatius de la despesa corresponent a la nòmina dels treballadors incloent els fulls de salari degudament subscrites per aquests i els documents acreditatius del pagament a la Seguretat Social de les quotes relatives a les cotitzacions socials dels treballadors, on figure el certificat bancari d'haver sigut pagat o carregat en compte.
  
Si haguera persones que presten els seus serveis en virtut de contractes de prestació de serveis, caldrà les corresponents factures emeses per aquests professionals, així com la documentació acreditativa que aquests compleixen els requisits exigits per la legislació tributària vigent.
  
2) Documents i factures de la quantia de la despesa efectuada per aquells conceptes no derivats de les despeses de personal, segons el model recollit en l'annex X d'aquesta ordre
  
Les despeses que cal justificar en aquestes subvencions seran, com a mínim, iguals a la quantia de la subvenció atorgada.
  
c) En el cas d'ajudes corresponents a centres d'atenció a menors, concedides a entitats públiques o privades, totes elles establides sobre la base de preu/plaça, la justificació de la despesa consistirà en la presentació davant de la direcció territorial de Benestar Social corresponent, de les relacions mensuals de beneficiaris atesos, en les quals hauran de detallar-se les dates d'alta i baixa, les places no ocupades, així com qualsevol incidència succeïda en la prestació del servei, segons el model recollit en l'annex XI d'aquesta ordre. L'esmentada documentació haurà d'estar subscrita pel titular del centre o per qui detente la seua representació.
  
Això sense perjuí, que en qualsevol moment, la direcció territorial de Benestar Social, podrà requerir la documentació necessària que testifique el nombre d'usuaris atesos i tota aquella documentació expressada en l'apartat 1. b) d'aquest article.
  
Les despeses que cal justificar en aquestes subvencions seran, com a mínim, iguals a la quantia de la subvenció atorgada.
  
d) En el cas de prestacions econòmiques individualitzades d'acolliment familiar que regula aquesta ordre, la corporació local o la direcció territorial de la Conselleria de Benestar Social, si és procedent, establirà l'adequat seguiment de la despesa objecte de la subvenció. Els beneficiaris d'aquestes ajudes estaran obligats a entregar, a requeriment d'aquells, tots els documents, factures, manaments de pagament, etc., que calga per a justificar la quantia de la despesa efectuada en relació amb l'objecte subvencionat.
  
e) La justificació de la despesa corresponent als fons que es transferisquen a les corporacions locals quan actuen com a entitats col·laboradores de la Conselleria de Benestar Social, en la gestió de les prestacions econòmiques individualitzades d'acolliment familiar, consistirà en la presentació davant de la direcció territorial de Benestar Social corresponent, d'un certificat d'obligació contreta o despesa efectuada, segons model recollit en l'annex XII de aquesta ordre.
  
Podran sol·licitar els serveis territorials de la Conselleria de Benestar Social i la Direcció General de la Família, Menor i Adopcions, les relacions mensuals de beneficiaris atesos (menors i, si és procedent, famílies), així com documents i factures de la quantia de la despesa efectuada. Les despeses que cal justificar pels fons transferits seran, com a mínim, iguals a la quantia de la transferència realitzada, no podent ser compensades quantitats justificades corresponents a altres programes o prestacions que desenvolupe o que atorgue l'entitat local.
  
2. Els terminis i el sistema de justificació estaran en funció de la forma de pagament que s'establisca per als diferents tipus de subvencions, no obstant això, la subvenció concedida que incloga el període comprés entre l'1 de gener i el 30 de setembre haurà d'haver-se justificat, com a màxim el 31 d'octubre del 2001, no podent presentar-se justificacions de despesa efectuada en l'exercici de l'any 2001, amb posterioritat al 31 de gener de l'any 2002.
  
Allò que s'ha disposat en el paràgraf anterior no serà d'aplicació a la subvenció concedida a les entitats locals en concepte de gestió de les prestacions econòmiques individualitzades d'acolliment familiar, el termini únic de justificació de les quals finalitzarà el 31 de gener de 2002.
  
Excepcionalment, la Direcció General de la Família, Menor i Adopcions, podrà admetre la documentació presentada fora del termini establit en aquesta convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
3. Les factures acreditatives de la despesa realitzada hauran de reunir els requisits recollits en el Reial Decret 2.402/1985, de 18 de desembre, pel qual es regula el deure d'expedició i d'entrega de factures per empresaris i professionals.
  
Article 41. Deixament sense efectes, minoració de les ajudes econòmica i revisió d'aquestes
  
1. Podran efectuar-se resolucions de deixament sense efectes, minoració, revisió o modificació de les ajudes concedides, en els següents supòsits:
  
a) D'acord amb allò que s'ha disposat en l'article 47.8 del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, qualsevol alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions i ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió.
  
b) es podrà dictar una resolució de deixament sense efectes o de minoració i, en tot cas, de reintegrament de les quantitats rebudes, en els supòsits de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
2. El procediment serà iniciat per la direcció territorial de Benestar Social, com a conseqüència de la pròpia iniciativa de l'òrgan competent, d'una ordre superior, de la petició raonada d'altres òrgans, o de la formulació d'una denúncia.
  
En la tramitació del procediment es garantirà, en tot cas, per la direcció territorial de Benestar Social, el dret de l'interessat a l'audiència.
  
El termini màxim per a resoldre serà de sis mesos des del moment en què va ser incoat l'expedient de deixament sense efectes de l'ajuda, minoració, revisió o modificació.
  
3. Les quantitats que s'hauran de reintegrar tindran la consideració d'ingrés de dret públic als efectes del procediment aplicable a la seua cobrança.
  
4. En els casos de nul·litat, anul·labilitat i rectificació d'errors dels actes administratius que van servir de base a la concessió d'aquestes ajudes, s'hi seguirà allò que s'ha disposat en el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
DISPOSICIONS ADDICIONALS
  
Primera
  
L'eficàcia d'aquesta convocatòria queda condicionada a l'existència, en els pressupostos de l'exercici econòmic de l'any 2001, de crèdit adequat i suficient per atendre les ajudes previstes en aquesta. Amb aquesta finalitat, la Conselleria de Benestar Social, una vegada aprovada i publicada la llei de pressupostos de la Generalitat per a l'any 2001, publicarà mitjançant una resolució les modificacions, si s'escau, respecte a la forma de pagament i de justificació, així com les dotacions pressupostàries màximes per a les ajudes convocades; els crèdits i les línies de subvenció destinades a finançar-les. No obstant això, no es dictarà cap resolució sobre les sol·licituds d'ajuda a l'empara d'aquesta mentre no existisca crèdit adequat i suficient en l'exercici de l'any 2001.
  
Els esmentats crèdits tenen caràcter limitatiu i no es podran concedir subvencions quan aquests s'hagen esgotat i aquesta circumstància es publicarà en el DOGV.
  
Els aspectes regulats en aquesta ordre s'aplicaran sense perjuí de totes les normes que regisquen el règim jurídic pressupostari de l'administració de la Generalitat Valenciana. Si la corresponent llei de pressupostos o la normativa aplicable establiren condicions distintes, s'hi aplicaran les que escaiga.
  
Segona
  
Excepcionalment, per raons de necessitat o d'interés públic o social, la Comissió de Valoració podrà efectuar propostes que excedisquen dels criteris i/o mòduls màxims establits quan concórreguen en el programa, servei o centre circumstàncies extraordinàries, degudament acreditades en l'expedient.
  
Tercera
  
La Conselleria de Benestar Social no assumirà obligacions que es deriven de la relació laboral del personal dels programes, serveis o centres subvencionats, sinó que seran els titulars d'aquests els qui en respondran amb caràcter exclusiu.
  
Així mateix, la concessió d'una subvenció, a l'empara d'aquesta ordre, no comportarà cap obligació per part d'aquesta Conselleria de Benestar Social respecte a les subvencions d'exercicis posteriors.
  
DISPOSICIONS FINALS
  
Primera
  
S'autoritza la Secretaria General i la Direcció General de la Família, Menor i Adopcions a elaborar les instruccions de desenvolupament d'aquesta ordre.
  
Segona
  
Quan, per part de les entitats sol·licitants, es faça publicitat a través de qualsevol mitjà de comunicació de les activitats, programes, serveis o centres subvencionats, totalment o parcialment, mitjançant les ajudes a què es refereix aquesta ordre, serà obligatori fer-hi constar explícitament que es tracta d'una activitat, programa, servei o centre «subvencionat per la Generalitat Valenciana Conselleria de Benestar Social».
  
Als locals dels centres o serveis subvencionats s'haurà d'exposar, en lloc visible, una placa d'identificació on s'indique la seua condició de subvencionat per la Generalitat Valenciana, quan l'ajuda siga superior al 50% del cost del servei.
  
Tercera
  
Queden expressament exclosos de les ajudes regulades en aquesta ordre, els conceptes següents:
  
a) Les quotes a associacions o federacions.
  
b) Els serveis específicament acadèmics dels centres.
  
c) Els programes, serveis o centres que s'ajusten a programes propis d'altres organismes, sense perjuí de la necessària col·laboració per al cas de matèries concurrents.
  
d) Els programes, serveis o centres que ja siguen subvencionats, en tot o en part i per al mateix objecte, per una altra direcció general de la mateixa Conselleria de Benestar Social.
  
e) Els corresponents a altres exercicis econòmics.
  
Quarta
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda, a l'empara d'aquesta, mentre no existisca crèdit adequat i suficient en l'exercici de l'any 2001.
  
Cinquena
  
Contra les bases de aquesta convocatòria, es podrà interposar d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament, recurs de reposició davant del mateix òrgan que l'ha dictada, en el termini d'un mes comptador des de l'endemà de la seua publicació, o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb allò que s'ha disposat en l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.
  
València, 29 de novembre de 2000
  
El conseller de Benestar Social,
  
RAFAEL BLASCO CASTANY